**Stortingets Finanskomité**

Oslo, 12.10.2022

**Forslag til statsbudsjett 2023 - forskning**

Vi viser til vår anmodning om å møte i komiteens budsjetthøring og vil med dette kommentere Regjeringens budsjettforslag ihht Gul bok kapittel 1.1, kapittel 4.4 og kapittel 4.6, samt Meld.St.1 (2022-2023), kapittel 5.2.6 og 5.4.2.

**Målretta forskningsinvesteringer og økt internasjonalt forskningssamarbeid er avgjørende for Norges omstillingskraft og bæreevne i krisetid**

Norge og verden er i krise. Krig i Ukraina, energimangel i Europa, kostnadsvekst og inflasjon gjør at vi har stor forståelse for at statsbudsjettet 2023 må være stramt. Samtidig må vi makte å møte klima- og miljøkrisen, som var hovedutfordringen før krigsutbruddet i februar 2022 og som ikke har blitt mindre. Det ti-året vi er inne i, blir avgjørende for hvordan livene våre blir i fortsettelsen og for hvilket samfunn vi overlater til kommende generasjoner. Vi må greie å omstille norsk økonomi, skape nye grønne arbeidsplasser, et rettferdig og bærekraftig velferdssamfunn og oppnå FNs bærekraftmål i 2030 og 2050. Det krever at vi ikke reduserer investeringene i forskning og innovasjon, men tvert imot bruker fellesskapets midler mer effektivt og treffsikkert slik at forskningen tas i bruk og får samfunnseffekt.

Regjeringens budsjettforslag gir en reell nedgang i forskningsinvesteringene fra 2022, fra 0,88% av BNP (1,1% iflg Statsbudsjett 2022) til 0,77% av BNP. I tråd med EU-kommisjonens anbefaling mener FFA at offentlig investering i forskning bør ligge på 1,25 % av BNP for å bygge kunnskapsgrunnlag for nødvendig omstilling. Det vil si et samlet budsjett til forskning på ca. 50 mrd. kr. Regjeringen foreslår å investere 43,6 mrd. kr i FoU i 2023, en reell nedgang på 476 mill kr. Vi er bekymret for at uten å prioritere kunnskapsbygging og teknologiutvikling som møter utfordringene, vil ikke vårt samfunn evne å gjøre de helt nødvendige omstillingene. Det vil kreve tung investering i næringsrettet og anvendt forskning og teknologiutvikling med tydelig retning mot lavutslipp, digitalisering, effektivisering og nye arbeidsmåter. Det kan ikke vente. For en rask utvikling og skalering av nye løsninger kreves et tett samarbeid mellom bedrifter, offentlige virksomheter og forskningsmiljø. Og det kreves at vi bruker offentlige virkemidler mer effektivt.

FFA vil framheve regjeringens satsing på å vri de offentlige virkemidlene mot mer grønn omstilling, europeisk forsknings- og innovasjonssamarbeid og Retur-EU som svært viktige i statsbudsjettet.

**FFA er godt fornøyd med følgende i budsjettforslaget:**

* Det gis en ramme på 500 mill kr for Retur-EU, en ordning som gir forskingsinstituttene mulighet til å fortsette å hente hjem forskningsmidler fra EU og bringe norsk næringsliv og offentlig virksomhet til europeisk forsknings- og innovasjonssamarbeid. Én krone investert i Retur-EU gir to kroner direkte tilbake fra EU, og gir tilgang til forskning til verdi av ti kroner gjennom samarbeidsprosjektene som omfatter de beste bedrifter og forskningsmiljø i Europa.
* Av de næringsretta virkemidlene innrettes 900 mill kr mot å bidra til lavutslipp, bl.a. ved 600 mill kr til ny utlysning i Grønn Plattform. Forskning og teknologiutvikling er avgjørende for å få til den omstillingen Perspektivmeldingen peker på for de neste 10 årene.
* Ocean Space Centre i Trondheim bygges. Senteret er avgjørende for å sikre fremtidig verdiskaping for Norge gjennom konkurransedyktige havromsnæringer.

**For å øke omstillingstakten mot det grønne skiftet, har FFA følgende konkrete forslag for 2023:**

* Invester i kunnskapsbygging for grønn og rettferdig omstilling til et trygt og bærekraftig nullutslippsamfunn

Myndighetenes FoU-investeringer i budsjettet styrkes til 1% av BNP ved at

* + Sektorer som har stor del av statsbudsjettet og som investerer i langsiktig velferd og infrastruktur (SD, AID, JD, NFD og KD) får krav om å øke sin andel til FoU-investeringer
  + Digitalisering er kjernen i omstilling i næringsliv og offentlige velferdstjenester og forvaltning. Forskningsmidler til IKT og digitalisering er redusert til 1/3 siste årene. I 2023 skal alle relevante departementer øke sin investering i IKT-forskning for å styrke Norges sikkerhet og omstillingsevne
  + Veksten i forskningsmidlene bør fordeles via Forskningsrådets konkurransearena.
* Offentlige FoU-midler må brukes mer målrettet, effektivt og gi større multiplikatoreffekt, slik at en får mer igjen for fellesskapets investeringer. Forskningsmidlene må brukes på virkemidler som øker næringslivets forskningsinvesteringer og øker bruken av forskningsresultater i samfunnet. Gode eksempler på slike virkemidler er Retur-EU, Innovasjonsprosjekter i Næringslivet, Kompetanse- og samarbeidsprosjekt (KSP), Senter for forskningsdrevet innovasjon og Grønn plattform. SkatteFunn står for mesteparten av veksten i statens finansiering av FoU i næringslivet og er nå viktigste virkemiddel for næringsrettet forskning og utvikling med en budsjettert provenyeffekt på 3 mrd kr i 2023. Evalueringer av SkatteFunn viser at ordningen er effektiv som lavterskelmulighet for unge bedrifter, små og mellomstore bedrifter og særlig bedrifter som ikke har erfaring med FoU. Ordningen virker utløsende for denne gruppen bedrifter som gjør systematisk forskning eller utvikling for første gang. Dette var også målgruppen for SkatteFunn da ordningen ble etablert.

For de største prosjektene og de største bedriftene har SkatteFunn imidlertid lav addisjonalitet, prosjektene ville blitt gjennomført av bedriftene uansett. Evalueringen viser også at ordningen gir tilskudd og skattelette for mer utvikling enn forskning. I denne situasjonen bør en vurdere om de minst effektive delene av SkatteFunn kan omdisponeres til mer treffsikker virkemiddelbruk som skaper merverdi, næringsretta forskning med kvalitet og som spres og gir økt konkurransekraft. OECDs anbefaler også mer treffsikre virkemidler enn generelle skatteinsentiver.

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 32 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 6500 årsverk og 11 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*